# 7.4. A racionális vita nyelve A racionális vita (beleértve a tényfeltáró vitát is), véleménykülönbségeinkre feloldására és a helyes álláspont megtalálására irányul. Amilyen mértékben más célokat is követünk, annál inkább veszélybe kerül a racionális vita tulajdonképpeni célja, és annál kevésbé lesz a vita racionális. A nem megfelelő nyelvhasználat oda vezethet, hogy a vita tétje megváltozik: az igazság keresése helyett személyek konfliktusává alakul át. Ha ezt el akarjuk kerülni, három dologra kell odafigyelnünk. 1. Az álláspontok azonosítására. Kockázatosak lehetnek például azok a megfogalmazások, amelyek az álláspontokat közvetlenül a résztvevőkhöz kapcsolják. Ha végig "az én álláspontom" áll szemben "a te álláspontoddal", akkor egy idő után esetleg nem az fog számítani, hogy mi az igazság, hanem, hogy én nyerek vagy te. "A te álláspontod" bukását esetleg személyes kudarcnak vagy megaláztatásnak fogod fel. Ha az álláspontokat személytelen mutatjuk be - "az a nézet, miszerint; az az elgondolás, hogy" - csökken ennek veszélye. Egy személytelen nézet bukása nem a te bukásod. 2. Az álláspontok elfogadásának és elutasításának jellemzésére. Ha saját álláspontunkat markánsan pozitív értékelést kifejező terminusokkal, az ellenfélét pedig markánsan negatív értékelést kifejező terminusokkal jellemezzük, személyek közötti konfliktust provokálhatunk.
markáns értékelés | óvatos értékelés
nyilvánvaló | valószínű
egyértelműen helyes | plauzibilis
minden kétséget kizáróan igaz | elfogadhatóbb
teljesen elhibázott | vitatható
légből kapott | megalapozatlan
képtelenség | kétséges
Aki vonakodik elfogadni egy álláspontot, amely pedig nyilvánvaló, egyértelműen helyes, minden kétséget kizáróan igaz, s ehelyett olyasmit képvisel, ami teljesen elhibázott, légből kapott vagy képtelenség, akkor az illetővel valami baj van: hülye, makacs, elfogult, stb. Amikor tehát az álláspontokat ilyen markánsan értékelő módon állítjuk be, ezzel valami olyasmit sugallunk, hogy a partnerünk ilyen. Ezzel pedig elvetjük a személyek közötti konfliktus csíráját. Ezért a racionális vita érdekében óvatosabban értékelő terminusokat kell használnunk. Részben ezzel függ össze, hogy a tudományos publikációk nyelvezete a laikus számára mesterkéltnek és nyakatekertnek tűnik. A tudomány a racionális vita intézményesült formája, s azért, hogy a vita megmaradjon a racionálisnak, a publikációkkal szemben elvárás az óvatos fogalmazás. Csak három példa. "Újabban népszerű az az álláspont, miszerint … (hivatkozás képviselőire)." Itt egy személytől független álláspontról van szó. Az, hogy ez történetesen valakinek az álláspontja, kevéssé fontos. "Tűnik, látszik". Ha valami valahogy tűnik vagy látszik, attól még nem feltétlenül van úgy. Ez megengedi azt, hogy a partnernek igaza legyen. "Nem teljesen értem, nem tökéletesen világos". Ha a partner érvelését nem teljesen értem, akkor lehet, hogy bennem van a baj. Ezzel jelzem, hogy nem fogadom el érvét, de nyitva hagyom annak lehetőségét, hogy igaza van.