FELADATOK -- 5.3.4. Az analogikus érvek értékelése

# FELADATOK -- 5.3.6. Cáfolás analógiával Értékelje az alábbi, analógiát használó cáfolatokat! A 20. század első éveiben kevesen hitték, hogy az ember képes lehet repülni. Úgy gondolták, hogy ha Isten azt akarta volna, hogy repüljünk, szárnyakat adott volna nekünk. Akik mégis hittek a repülés lehetőségében, így feleltek. Ugyanezzel a logikával arra juthatunk, hogy a keréken való közlekedés is lehetetlen. Ha Isten azt akarta volna, akkor a lábakat mellett kereket is adott volna nekünk. Egyesek azt mondják, hogy a nukleáris elrettentés politikáját annak sikere igazolja: az atomhatalmak nem keveredtek konfliktusba. Ugyanilyen erővel azt is mondhatnánk, hogy a házamat azért nem érte villámcsapás, mert egy piros kertben áthúzott villámot rajzoltam a tetejére. Az evolúcióelméletet nem szabad azon az alapon elutasítani, hogy számos jelenségre még nem adott magyarázatot. Ugyanezzel az erővel az orvostudományt is felszámolhatnánk, mert még mindig nem képes az egyszerű nátha gyógyítására. Egyetértés van abban, hogy ez az adónem teljesen igazságtalan, mert a már adózott jövedelmet még egyszer megadóztatja. De a kormány azt mondja, hogy jövőre 20%-kal, azt követően 30%-kal fogja csökkenteni, s csak a harmadik évben törölné el teljesen. Ez olyan, mint ha egy tolvaj, aki eddig évente 10 lovat lopott el egy gazdától, ezt mondaná: akkor jövőre csak 8-at lopok el, aztán csak 5-öt, és a 3. évben fogom abbahagyni. Az, hogy a World Trade Center felrobbantói muszlimok voltak, s ezért okunk van a muszlimokra gyanakodni, körülbelül olyan jó érv, mint az, hogy az Oklahoma City-i épület felrobbantói amerikaiak voltak, ezért okunk van az amerikaiakra gyanakodni. További feladatok Elemezze az alábbi analógiákat! Aki az ország választott vezetőit külföldi újságírók előtt bírálja, az olyan, mint ha kiteregetné a családi szennyest. Miként az aranyásóval, úgy a tudományos kutatóval is előfordulhat, hogy kitartóan, minden tudását és energiáját felhasználva kutakodik alig pár lépésnyire egy gazdag telértől. Ezért a tudományos kutatás során bizonytalan, hogy a vizsgálódásnak lesz-e megfogható eredménye. A jelen gazdasági válság idején nem is annyira a gazdaságpolitika iránya fontos, hanem a következetesség. Mint mikor eltévedünk az erdőben. Ha hol erre, hol arra fordulunk, soha nem jutunk ki. Ki kell választani egy irányt, s ahhoz kell tartanunk magunkat. Az állati jogok kritikusai olykor úgy érvelnek, hogy mivel az evolúció olyan élőlényeket hoz létre, amelyek a saját fajukat a többiek rovására előnyben részesítik, nekünk is jogunkban áll saját fajunkat a többi rovására előnyben részesíteni. Ha az érv helyes, ebből logikusan következik, hogy a feketék hátrányos megkülönböztetése is jogos. Legközelebbi rokonaink, a csimpánzok hírből sem ismerik a hűséget. Akkor az embertől miért várnánk el, hogy hűséges legyen?