# FELADATOK -- 7.3. A beállítás szerepe a vitában Elemezze, hogy milyen szerepet játszik az érzelmi tartalom és a beállítás az alábbi párbeszédekben! Milyen helyzetben jogos illetve jogtalan valamelyik fél eljárása? Példa (ügyész és tanú párbeszéde a sorozatgyilkossággal vádolt személy tárgyalása előtt) Tanú: Azt akarja, hogy hamisan valljak eskü alatt? Ügyész: Azt akarom, hogy életeket mentsen. A tanú beállítása implicit érv amellett, hogy ne engedjen az ügyész kérésének. A hamis tanúzás téves ítélethez vezethet, ezért a tanúnak nem szabad hamisan vallani. Az ügyész egy más beállítást javasol: ha a tanú segít rács mögé juttatni az elkövetőt, akkor életeket ment, mivel megakadályozza az elkövetőt abban, hogy újabb gyilkosságokat kövessen el. Életeket menteni kötelesség. Ezért a tanú akkor jár el helyesen, ha terhelő tanúvallomást tesz. A tanú beállítása mindenképpen helyes: tudja, hogy mit látott, s nyilvánvaló, hogy ha nem ezt mondja el, akkor hamisan tanúskodik. Az ügyész beállítása ezzel szemben téves is lehet: lehet, hogy a vádlott ártatlan, vagy ha bűnös, akkor sem fog további gyilkosságokat elkövetni. Az, hogy az ügyésznek igaza van-e a vádlott bűnösségével kapcsolatosan, csak a jogszerű tárgyalás révén derülhet ki - ennél jobb eljárásunk az igazság megállapítására nincs. De a jogszerű tárgyalásnak feltétele az, hogy a tanú igazat valljon. Ezért a tanú implicit érve jóval erősebb. (Természetesen, ha a vádlott nem bűnös, nincs okunk azt hinni, hogy gyilkosságokat fog elkövetni.) Szakszervezeti vezető: Az iparág évek óta válságban van, de a kormány nem tesz semmit. Gazdasági miniszter: Az iparágban szerkezetváltozás zajlik. Erre, sajnos, szükség is van. (a nyomozó arra biztatja a tanút, hogy merjen vallomást tenni a maffiafőnök ellen) Tanú: Én nem fogom kockára tenni a családom biztonságát. Nyomozó: Tegyen vallomást, mindnyájunk biztonságáért. Ellenzéki: A kormány még azt is tönkreteszi, ami ebből nyomorult magyar egészségügyből még működik. Azt akarja, hogy az emberek órákat utazzanak a legközelebbi kórházba, a szegényeket pedig megfosztja a korszerű ellátástól. Kormánypárti: Szó nincs róla, csak van bátorsága megtenni azokat a népszerűtlen intézkedéseket, amelyeket az előző kormány gyáván elmulasztott. (az oktatói pályázatokat bíráló bizottság ülésén, az egyik jelöltről) - Nem különösebben tehetséges, de tisztességesen dolgozik. - Fogalmazzunk nyíltan: tehetségtelen. - Te most zsarolsz engem? - Csak azt próbálom elmagyarázni, milyen lépésekre kényszerítesz, ha nem teszed azt, amit mondok. Elemezze Antonius temetési beszédét Shakespeare Julius Caesar c. drámájából (3. felvonás, 2. szín)! Hogyan él Antonius az érzelmi tartalom és a beállítás eszközeivel?