# FELADATOK -- 4.1.6. Ellenőrzés cáfoló ellenpéldával Ellenőrizzük az alábbi következtetést a második alakzatból! Minden földönkívüli szuperintelligens. Némely CIA-ügynök szuperintelligens. Tehát: Némely CIA-ügynök földönkívüli. A következtetés helytelenségét a következő példa mutatja: Minden kettő-hatvány páros. Némely öttel osztható szám páros. Tehát: Némely öttel osztható szám kettő-hatvány. A példa konklúziója hamis, két premisszája viszont igaz; tehát helytelen következtetés. Ugyanakkor ez a második következtetés csak a három terminusban, tehát nem-logikai összetevőiben különbözik az elsőtől; mindkettő a Minden A B. Némely C B. Tehát: Némely C A. sémába illeszkedik. Vagyis ha a második helytelen, szükségképpen az első is helytelen. Mutasd meg cáfoló ellenpéldával, hogy az alábbi következtetés nem szillogizmus! Némely szülész ellenzi az otthonszülést. Némely szülész elvárja a hálapénzt. Tehát: Némelyek, akik elvárják a hálapénzt, ellenzik az otthonszülést. Mutasd meg cáfoló ellenpéldával, hogy az alábbi következtetés nem szillogizmus! Egyetlen hollywoodi sztár sem él nyugodt életet. Minden hollywoodi sztár rendszeresen szerepel a bulvárlapokban. Tehát: A bulvárlapok egyetlen rendszeres szereplője sem él nyugodt életet. Mutasd meg cáfoló ellenpéldával, hogy az alábbi következtetés nem szillogizmus! Némely nehézatléta tiltott szereket használ. Minden lakótársam nehézatléta. Tehát: Némely lakótársam tiltott szereket használ.