# 3.7. Induktív erő A deduktív tudományokban rendszerint néhány alaptételből következtetünk a tudomány tételeire. Ebben a kontextusban csupa olyan következtetéssel találkozunk, amelyekben a premisszák szükségszerűvé teszik a konklúziót, vagyis logikai értelemben helyes következtetésekkel. A tapasztalati tudományokban és a gyakorlati életben azonban ritkán adatik meg az a szerencse, hogy a premisszáink elég erősek lennének egy logikailag helyes következtetés levonásához. Ilyenkor gyakran úgy következtetünk, hogy a premisszák csak valószínűsítik, meggyőzővé teszik a konklúziót. Logikai értelemben az ilyen következtetések helytelenek, vagy legalábbis hiányosak, a premisszák megerősítésére szorulnak. Mégsem járunk el helytelenül, ha ilyen következtetésekre hagyatkozunk. Lássunk egy példát! Már háromszor benéztem az ágy alá, és nem láttam ott boszorkányt. A szüleim is benéztek, ők se láttak. Tehát: Nincs boszorkány az ágy alatt. Ha a kisgyermeket csak a logikai szükségszerűség nyugtatná meg, bizony álmatlan éjszakája lenne, mert a premisszák és a konklúzió között nem áll fenn következményviszony. Semmi nem zárja ki például, hogy a boszorkányok láthatatlanok legyenek. Mégis helyes és racionális döntési stratégia a kisgyermek szempontjából, ha hagyja magát megnyugtatni. Egy másik példa: Két, egymástól független laboratóriumban kimutattak N. N. vizeletében anabolikus szteroidokat. N. N-től ellenőrzött körülmények között vettek vizeletet. Az anabolikus szteroidok jelenléte ellenőrzött körülmények között vett vizeletben doppingolásra utal. Tehát: N. N. doppingolt. Logikailag ismét csak nem következik a premisszákból a konklúzió, a kijelölt bizottság tagjai és a nagyközönség mégis akkor helyesen járnak el, ha a premisszák elfogadása esetén elfogadják a konklúziót is. Végül egy harmadik példa: A nagy testű kutyák öregségükre ízületi bántalmakkal küszködnek. Belfegor nagy testű kutya, és már utolérte az öregség. Tehát: Belfegor ízületi problémákkal küzd. Ha az első premissza egyetemes érvényű állítást fejezne ki, akkor a következtetés logikai szempontból helyes volna. De nem ez a leginkább valószerű olvasata. Sokkal inkább azt állítja, hogy a nagy testű kutyákra jellemzők az ízületi problémák - bár ez alól lehetnek kivételek. Számíthatunk tehát arra, hogy Belfegor is ilyen problémákkal küzd; de ez a premisszák igazsága esetén sem szükségszerű. Az ilyen következtetésekben a premisszák induktív erővel támasztják alá a konklúziót. Az ilyen következtetéseket induktív következtetésnek nevezzük, szemben a logikailag helyes, deduktív következtetésekkel. Az induktív következtetéseket az 5. fejezet tárgyalja részletesen.