# 1.2. A viták elemzése # 1.2.1. A viták elemzésének klasszikus megközelítései A imént felsorolt vitatípusok elemzésére több lehetőség is nyílik. Az érvelésekkel a klasszikus felosztás szerint három - egymással érintkező - terület foglalkozik: a logika, a retorika és a dialektika , de ide kapcsolódik az érvelési hibák elemzése is. Hagyományosan a dialektika szűk közösségeken belüli vitahelyzeteket vizsgál, ahol közösen elfogadott szabályrendszer ("racionalitás") érvényesül, míg a retorika beszédeket elemez, és azt vizsgálja, hogy adott (gyakran igen heterogén) közönség és téma esetén milyen meggyőző érveket lehet találni. A logika ezzel szemben nem a kommunikáció elemzésére, hanem a biztos ismeretek megszerzésére szolgál. Emiatt az élőnyelvi vitahelyzetek elemzéséhez a logika általában nem elégséges, azonban sok megközelítés számára elengedhetetlenül szükséges. A jegyzet ezért részletesen is vizsgálja az alapvető logikai ismereteket. Szintén fontos megközelítésmódot ad az arisztotelészi Szofisztikus cáfolatok hagyományát követő érvelési hiba tipológia . Egy adott érvelési lépés (toposz) akkor számít érvelési hibának, ha bizonyos szerkezeti jellemzőkkel bír A fontosabb érvelési hibákkal külön fejezet foglalkozik.