# FELADATOK -- 2. Érvek, premisszák, konklúziók Az érvelés információ-strukturáló szerepe. Az érvelés, mint tevékenység és mint gondolatmenet 1. a.) Foglalja össze az alábbi, Lázár Ervin Berzsián és Dideki c. művében elhangzó párbeszéd során lezajló érvelést kétfajta módon is! Az első esetben az összefoglalás kövesse azt a sorrendet, ahogyan az információk előkerülnek a párbeszéd során, a másik esetben az érvelés gondolatmenetének legtömörebb, de pontos visszaadása törekedjen! Az összefoglalás során ne használjon érveléstechnikai szakkifejezéseket! 1. b.) Az 1.a) pontnál ismertetett két szempont szerinti összefoglalásokat készítse el érveléstechnikai szakkifejezések (pl. premissza, konklúzió) használatával is! 1. c.) Az előző két pont összefoglalásaira támaszkodva készítsen mini-előadást, amely ismerteti az érvelést! Képzeljen el egy speciális célközönséget, amely előtt törvényszéki tárgyalás típusú vitát folytat, majd ennek figyelembe vételével írja meg végiggondolt és világos szerkezetű előadását! - (…) arról van szó, hogy három éve egyetlen verset sem írtam. Mert nem tudok. Ezen kicsit elgondolkozott Zsebenci Klopédia. De csak éppen egy röpke pillanatra, és már mondta is: - Ha három éve nem írtál semmit, az csak a nagyságodat bizonyítja. Mert vedd tudomásul, sokkal nagyobb költő az, aki egész életében egy sort sem ír, mint az, aki egész életében rossz verseket fabrikál. - De az, aki három év alatt írt egy jó verset, az jobb költő, mint aki ugyanezen idő alatt egy sort sem írt? - kérdezte harciasan Berzsián. - Az jobb - mondta Klopédia. - Hát nem megmondtam - suttogta Berzsián. - Arról nem is beszélve... ajaj! - Miről? - Hogy ez alatt a három év alatt írtam egy rossz verset. Tehát rosszabb vagyok annál is, aki egy sort sem írt. Ráadásul éppen most írtam. Ha valamicskével előbb jössz, talán megmenthettél volna. De így már minden hiába! Megszületett a rossz vers. Akarod, hogy felolvassam? - Rossz vers? - Rossz.