Jegyzet: Az okság elve, és annak most kimondott általánosítása is, olyan állítások, amelyeket éppen igen általános jellegük miatt nem tudunk bizonyítani, de tapasztalataink alapján megbízhatunk bennük - ami nem jelenti azt, hogy ne lehetne esetleg egyszer ezeket az állításokat valami más, a világban lezajló folyamatokkal vagy új fizikai elméletekkel jobb összhangban levő állításokkal helyettesíteni. Tehát az a helyes, hogy a világ eseményeinek struktúrájára vonatkozó feltevéseknek tekintjük őket, amelyeket elfogadunk addig, amíg meg nem cáfolódnak meg, vagy jobbat nem találunk náluk. A valószínűségek modern matematikai elmélete, mint a matematikai elméletek általában, nem épít ilyenfajta feltevésekre. Ahhoz viszont, hogy alkalmazni tudjuk, például meg tudjuk mondani, milyen arányban érdemes fogadni egy kockadobás kimenetelére, vagy becsléseket tudjunk adni személyek várható átlagos élettartamára, elkerülhetetlenül szükségünk van erre, vagy valami hasonló feltevésre.