"Kurt Gödel osztrák matematikus huszonöt éves korában, 1931-ben publikált egy cikket egy matematikai és fizikai szaklapban. A cikk címe ez volt: "A Principia Mathematica és a hozzá hasonló rendszerek formálisan eldönthetetlen állításairól I." E cikk VI. tétele így hangzott:

Formulák bármely ω-konzisztens rekurzív κ osztályához találhatók olyan r rekurzív osztályok, amelyben sem v Gen r, sem pedig Neg (v Gen r) nem tartozik Flg (κ)-hoz (ahol v az r szabad változója).

Gödel ezt eredetileg németül írta, de nem lepne meg, ha az olvasó első gondolata az lenne, hogy felőle akár szanszkritul is lehetne. Pedig ez a híres Gödel-féle nem-teljességi tétel. A tétel egy hozzávetőleges fordítása hétköznapi magyar nyelvre így hangozhat:

A számelmélet bármilyen formális rendszere, amely véges sok axiómából indul ki, tisztán formális módon épül fel és ellentmondásmentes, tartalmaz olyan állításokat, amelyek a rendszeren belül megfogalmazhatók, de a rendszeren belül se nem bizonyíthatók, se nem cáfolhatók."