# 4.1.5. Ellenőrzés indirekt módszerrel Ellenőrizzük az alábbi példán, hogy a Camestres következtetések valóban szillogizmusok! Minden ember halandó. Egyetlen isten sem halandó. Tehát: Egyetlen isten sem ember. Tegyük fel, hogy a premisszák igazak, de a konklúzió hamis. A konklúzió hamisságából következik, hogy van egy vagy több olyan isten, aki egyben ember is. Ez az egy vagy több valaki ember, tehát az első premissza értelmében halandó. Ugyanakkor isten is, tehát a második premissza értelmében nem halandó. Az viszont lehetetlen, hogy valaki egyszerre halandó is legyen, meg nem is. Tehát az is lehetetlen, hogy a premisszák igazak legyenek, a konklúzió viszont hamis. Ez viszont azt jelenti, hogy a következtetés helyes.