# FELADATOK -- 4.1.7. Ellenőrzés Venn-diagrammal Ellenőrizd Venn-diagrammal az alábbi következtetést! Egyetlen elkötelezett környezetvédő sem szavazta meg a törvényt. Némely ellenzéki megszavazta a törvényt. Tehát: Némely ellenzéki nem elkötelezett környezetvédő. Szillogizmus-e az alábbi szövegben kiemelt két következtetés? - A krétai Epimenidész azt mondja, hogy minden krétai hazudik. Epimenidész krétai, és jól ismeri a krétaiakat, tehát ha ő mondja, akkor igaz. - Butaság. - Szent Pál. A Titusznak írt levél. Na és most ez: mindazok, akik azt gondolják, hogy Epimenidész hazudik, szükségképp megbíznak a krétaiakban; a krétaiak viszont nem bíznak meg a krétaiakban, ezért egyetlen krétai sem gondolja azt, hogy Epimenidész hazudik. - Ez most butaság vagy nem butaság? - Döntse el maga. Mondtam, hogy nehéz megállapítani, ki buta és ki nem. Attól, hogy valaki buta, még Nobel-díjat is kaphat. - Hadd gondolkodjam csak… Néhányan azok közül, akik nem hiszik, hogy Isten hét nap alatt teremtette a világot, nem fundamentalisták, de néhány fundamentalista úgy hiszi, hogy Isten hét nap alatt teremtette a világot, ezért azok közül, akik nem hiszik úgy, hogy Isten hét nap alatt teremtette a világot, senki sem fundamentalista. Butaság ez vagy nem butaság? - Isten tudja, hogy stílusos legyek. (…) - A logika egész története valami elfogadható butaságfogalom néven nevezéséből áll. (Umberto Eco: A Foucault-inga. Barna Imre fordítása. Európa, 1992.)