# SZAKKIFEJEZÉS

Egy szakkifejezés olyan kifejezés, amelynek egy adott szakterületen olyan jelentése van, amely nem azonos a kifejezés hétköznapi jelentésével ill. abból nem következtethető ki, vagy idegen eredetű szó. Ilyen kifejezések a mai magyar nyelvben a következők: ellenpont (vagy kontrapunkt) (zeneelmélet, zeneesztétika), kontrakció (táncművészet), szubsztancia (filozófia), fekete lyuk (fizika) rapport (pszichoterápia), szónoki kérdés (retorika), értelmező (nyelvtan), esernyőcsel (labdarúgás). A szakkifejezésekkel kapcsolatban az a kérdés vetődik föl, hogy magától értetődően használjuk-e őket, vagy épp ellenkezőleg, megmagyarázzuk-e a jelentésüket. Ezt a kérdést első sorban annak függvényében kell eldöntenünk, hogy milyen közönségnek szánjuk esszénket, ill. hogy az esszénk milyen jellegű (ismeretlenről vagy ismertről írunk-e).

Egy zeneesztétikai tárgyú esszében például nem célszerű elmagyaráznunk, hogy mit jelent az ellenpont kifejezés. Ezzel szemben ha ugyanebben az esszében a fekete lyukakról írunk (mert mondjuk valamilyen zenei jelenséghez akarjuk hasonlítani azokat), akkor célszerű röviden, frappánsan megadni azt a néhány jellemzőjüket, amely az összehasonlítás szempontjából a legfontosabb. A szakkifejezéseket nem célszerű idézőjelbe tenni, mivel ez semmiféle használható információt nem hordoz. Szintén célszerűtlen az a harmadik típusú megoldás, hogy magát a szakkifejezést nem vesszük bele a szövegbe, hanem csak annak valamilyen meghatározását vagy átfogalmazását. Ez ugyanis a kifejezést nem ismerőknek nem hozza tudomására, hogy ezen a bizonyos szakterületen általános használatban van egy bizonyos szakkifejezés, a tájékozottabbakat pedig nem biztosítja arról, hogy arra gondolunk, amit azzal a bizonyos szakkifejezéssel szoktak kifejezni.

Ezektől az irányelvektől azonban eltérhetünk akkor, ha egy-egy szakkifejezéssel nem akarunk a szövegünk megértéséhez elengedhetetlen információt közölni, hanem hangulati, stiláris stb. értéke miatt kívánjuk használni azt. Ilyenkor kifejezetten felesleges a kifejezés jelentésének meghatározása.