# 1.3.3. A vita szakaszai A vita során elhangzó beszédaktusok sokféleképpen csoportosíthatók. Az egyik lehetőség a beszédaktusokat a vita "szakaszaihoz" rendelni. Egy ideális vitában négy szakasz különíthető el: a konfrontációs szakaszban a véleménykülönbség felszínre kerül, a nyitó szakaszban nyilvánossá válnak a vita szerepei és elköteleződési és eldől, van-e elég "közös pont", amely lehetővé teszi a véleménykülönbség feloldását. Az argumentációs szakaszban történik a kritikai ellenvetések visszaverése, majd a záró szakaszban a vita eredménye megfogalmazódik - ha nincs egyetértés, akkor véleménykülönbség feloldása nem történt meg. Ezek a szakaszok nem szükségszerűen kronologikus sorrendben követik egymást. Az elemzés célja a megnyilatkozásokat ezekhez a szakaszokhoz kötni, hogy a beszédaktusok funkciója könnyebben meghatározható legyen. Ezekhez a szakaszokhoz különféle szabályok kapcsolódnak, amelyek a jó és eredményes vitákban teljesülnek. Ezek a szabályok tehát egyfelől leírják azt, ahogyan az emberek a racionális vitában viselkednek. Másrészt a vita céljának elérése érdekében ésszerű is így cselekedni. Ebben az értelemben a fenti szabályok a racionális vita normatív modelljét is jelentik, amelyek a vita céljából és a feltételezett kooperációból vezethetők le: az igazság / a helyes álláspont megtalálása érdekében célracionális együttműködés során így és így kell eljárni.