# FELADATOK -- 5.3.4. Az analogikus érvek értékelése Azonosítsa az alábbi analogikus érvek szerkezetét, és értékelje őket! Az egyetem könyvtárának javítania kell számítógépes szolgáltatásain. Másként ugyanúgy vége lesz, mint egy vállalatnak, amely olyan terméket gyárt, amely senkinek sem kell. Hogy honnan tudom, hogy fájni fog, ha érzéstelenítés nélkül húzzák ki a fogad? Nekem is húzták már ki fogam érzéstelenítés nélkül. Aki a társadalom hanyatló erkölcseiért a médiát okolja, olyan, mint aki a meteorológust hibáztatja a rossz időért. Ha jól akarunk befektetni, nem annyira a saját fejünkkel kell gondolkodnunk, hanem azt kell kitalálnunk, hogyan gondolkodik a többi befektető. Olyan az, mint egy szépségkirálynő választás. Ha azt akarod, hogy a te jelölted nyerjen, nem szabad olyasvalakire szavaznod, aki neked tetszik ugyan, de a többieknek nem. Inkább azt kell kitalálnod, hogy a többiek hogyan szavaznak. A nagyüzemi vágóhidakat be kellene tiltani. Ami ott folyik, az élőlények sokaságának végletekig racionalizált, iparszerű elpusztítása, nem különbözik attól, ami a náci koncentrációs táborokban történt. Egészítse ki az alábbi érveket olyan premisszákkal, amelyek (a) erősítik, (b) gyengítik, (c) nem befolyásolják az alábbi érveket! Régi magyar irodalomból Szigor professzornál vizsgáztam, és meghúzott. Modern magyar irodalomból is nála kell vizsgáznom. Ezért megint meg fogok bukni. Ha most kilépnék a cégtől, az ugyanolyan lenne, mint ha cserbenhagynám a családom. Nem szabad megtennem. Az evolúciós pszichológia, csakúgy mint korábban a szociobiológia, azt hirdeti, hogy az emberi természet az evolúció során alakult ki, s a koronként és kultúránként változó társadalmi tényezők kevés hatást gyakorolnak rá. Ezért az irányzat is csak afféle tudományos divatjelenségnek bizonyul majd, amelyet pár év múlva elfelejtenek.