# 3.4. Ellenőrzés indirekt módon Az előző fejezetben adott meghatározás birtokában könnyűszerrel ellenőrizhetjük fenti, Einsteinnel kapcsolatos következtetésünk helyességét. Tételezzük fel, hogy igazak a premisszák, a konklúzió viszont hamis! Megmutatjuk, hogy ez a feltevés ellentmondást tartalmaz, vagyis lehetetlen. Tegyük fel, hogy minden jelentős tudós magyar származású volt és Einstein jelentős tudós volt, de nem volt magyar származású! Ekkor Einstein példa olyan jelentős tudósra, aki nem volt magyar származású. Ez ellentmond annak, hogy minden jelentős tudós magyar származású volt. Lehetetlen tehát, hogy a premisszák igazak, a konklúzió viszont hamis legyen. Így a következtetés helyes. Ellenőrizzük most az alábbi következtetés helyességét: Minden jelentős tudós magyar származású volt. Einstein magyar származású volt. Tehát: Einstein jelentős tudós volt. Tegyük fel, hogy igazak a premisszák, de hamis a konklúzió! Tegyük fel továbbá még azt is, hogy aki magyar származású, az vagy jelentős tudós, vagy jelentős művész. Ebben az esetben nem zárható ki, hogy Einstein művésznek jelentős volt ugyan, de tudósnak nem. Nem jutottunk ellentmondásra. A következtetés helytelen.