# 8.5. Válasz a hibás kérdésekre A hibás kérdésekre nem adható egyenes válasz. Ha viszont nem adunk egyenes választ, megsértjük a kérdés-válasz dialógus szabályait. Ezért partnerünk köntörfalazással vagy mellébeszéléssel vádolhat. A hallgatóság pedig arra gyanakodhat, hogy valamilyen okunk van a kérdés megkerülésére. Például attól félünk, hogy a kért információ megadása kedvezőtlen színben tüntet fel bennünket. Ezért a hibás kérdések megválaszolásának első szabálya, hogy tegyük világossá: a kérdés hibás. A túl általános kérdés Vegyük rá a kérdezőt a kérdés konkretizálására. "Mi a véleménye a kampány során tapasztalható visszás jelenségekről?" - "Bocsásson meg, erről napestig beszélhetnék. Pontosan mely jelenségekre gondol, s mire kíváncsi ezekkel kapcsolatban?" A komplex kérdés Daraboljuk fel a kérdést, s az egyes részeket válaszoljuk meg külön-külön. "Egyetért-e Ön azzal, hogy javítsuk a hazai vállalkozások versenyképességét, hogy csökkentsük adóterheiket, hogy államilag támogatott hitelekhez juttassuk őket, és hogy a közbeszerzési pályázatok kiírásakor tekintettel legyünk szempontjaikra?" - "Nézze, ez nem egy kérdés, hanem több. Hadd vegyem ezeket sorra. Természetesen egyetértek azzal, hogy a hazai vállalkozások versenyképességén javítani kell. Alig hiszem, hogy ezt bárki is vitatná. Ezért, gondolom, inkább arra kíváncsi, hogy megfelelő eszköznek tartom-e az Ön által említett intézkedéseket erre a célra. Ami az első intézkedést, az adóterhek csökkentését illeti, …" Az árukapcsoló kérdésekre adandó választ ld. az agresszív kérdéseknél. A túl sokat állító kérdés Ha egyszerűen tagadjuk a kérdés előfeltevését, magunkra vállaljuk a bizonyítás terhét. Ezt a terhet úgy háríthatjuk el, hogy világossá tesszük, hogy előfeltevés formájában maga a kérdező fogalmazott meg először egy állítást, s felszólítjuk állításának megalapozására. Erre jó módszer a visszakérdezés. "Még mindig veri a feleségét?" - "Kérdésével feltételezi, hogy korábban vertem a feleségem. Szabadna tudnom, milyen alapon feltételezi ezt rólam?" Vagy: "Volna szíves a kérdésében rejlő vádat alátámasztani?" Az agresszív kérdés Ha egyenesen válaszolunk, olyan álláspont elfogadására kényszerülünk, amely nehezebben védhető tényleges álláspontunknál. Ezért el kell utasítanunk az eredeti kérdést, s meg kell fogalmaznunk helyette azt a kérdést, amelyre válaszként kifejthetjük álláspontunkat. "Miniszter Úr! Mennyi pénzt fordítottak a Nemzeti Hóhányó megépítéséhez szükséges környezetvédelmi hatástanulmányokra?" - "Pontosabb lenne a kérdést úgy megfogalmazni, hogy a hatástanulmányokat elfogadható áron készíttettük-e el. Először is a hallgatónak tudnia kell, hogy ezek elkészítése nem olcsó mulatság… Ezért a 80 millió Ft, melyet a hatástanulmányokért kifizettünk, nem tekinthető soknak. Sőt, ha összehasonlítjuk az Országos Útvesztő környezetvédelmi hatástanulmányaiért kifizetett 140 millió Ft-tal, akkor kimondottan alacsonynak mondható. Az kérdés elutasításakor, a helyzettől függően, fogalmazhatunk erősebben ("A kérdés rossz/hibás/félrevezető. Úgy kellett volna feltennie, hogy…") vagy finomabban ("A helyzet összetettebb annál, mint a kérdés sugallja. Ezért helyesebb volna azt kérdeznünk, hogy …). Ha azonban nem jelezzük a kérdés elfogadhatatlanságát ("Szerencsésebb lett volna azt kérdeznie, hogy…"), könnyen magunkra vonjuk a mellébeszélés vádját. Még rosszabb, ha meg sem fogalmazzuk a helyes kérdést, hanem álláspontunk bemutatására szorítkozunk ("Mielőtt válaszolnék, fel kell hívnom a figyelmet arra, hogy…"). "Elhozta a dolgozatát, vagy sem?" - kérdezi a tanár, hogy elejét vegye a hallgató mentegetődzésének. A hallgató helyzete azért nem könnyű, mert a tanárnak hatalma van fölötte. Ha a hallgató elutasítja és kiigazítja a tanár kérdését, lehet, hogy a tanár ezt szemtelenségnek tekinti, és megtorolja. Az aszimmetrikus helyzetben, amikor a feleknek különböző lehetőségeik vannak, a racionális vitában hasznos megoldások nem feltétlenül célravezetők. Jobb lehetőség ez: "Nem hoztam el. Megengedi tanár úr, hogy elmondjam, miért?". Természetesen lehet, hogy a hallgató jobban jár, ha lemond álláspontjának elmondásáról, s némi haladék reményében elviseli a letolást. Az árukapcsoló kérdések akkor agresszívek, ha azt feltételezik vagy sugallják, hogy két vagy több kérdésre ugyanazt a választ kell adni, miközben a válaszoló szerint e kérdések nem függenek össze ilyen módon. Az ilyen kérdések esetében rá kell mutatnunk arra, hogy az összekapcsolás helytelen, majd ismertetnünk kell álláspontunkat az egyes kérdésekkel kapcsolatban. "Egyetért-e Ön azzal, hogy javítsuk a hazai vállalkozások versenyképességét, hogy csökkentsük adóterheiket, hogy államilag támogatott hitelekhez juttassuk őket, és hogy a közbeszerzési pályázatok kiírásakor tekintettel legyünk szempontjaikra?" - "Kérdésével azt sugallja, hogy a hazai vállalkozások versenyképességének javítása - melyet természetesen én is rendkívül fontosnak tartok - az Ön által említett intézkedésekkel valósítható meg. Ebben nem teljesen értünk egyet. Elsőként az adóterhek csökkentését említette. Ezzel kapcsolatban …"