# IDEGEN SZAVAK

Használatuk:

- Használatukkal eleget tehet a szakmai szabatosság követelményének.
- Nem tűnik ki hivalkodóan a szűkebb szakmai rétegnyelvből.
- Olykor növelheti mondandója szakmai hitelét.
- A szélesebb olvasó réteget elrettentheti. A szakmaiságot kívánatosan egyesítheti a közérthetőséggel, ha az idegen szavak mellett megadja a köznyelvben elfogadott magyar megfelelőiket. Ezzel azonban óvatosan kell bánni, az erőltetett magyar megfelelők nevetségessé, tudálékossá tehetik az írást.
- A magyar nyelv képi gazdagságától, nyelvi lendületétől foszthatják meg az idegen szavak az írást.
- Stiláris elidegenítő hatása van az idegen szavaknak. Például a latin szavakkal ironizálhatunk, nevetségessé tehetünk bizonyos intellektuális viselkedéseket, kifejezhetjük kételyeinket, idegenkedésünket i, a görög szavakkal viszont tekintélyt kölcsönözhetünk mondandónknak.
- Személyek előnevét, illetve keresztnevét, idegen nyelvű folyóiratok, újságok, periodikák nevét ne fordítsa le magyarra. Idegen nyelvű könyvek, filmek, operák címét csak népszerű, népszerűsítő írásban említse magyarul.
- Írása átfésülésekor törekedjék megfontoltan választani az idegen szavak és a magyar szavak között. Ebben segítségére lehet Bartos Tibor szótára (Bartos 2002
  ).

Alaktan:

- Mérlegelje, hogy az adott idegen szót milyen betűkészlettel írja le. Szakmai olvasók számára használhatja az idegen nyelv saját betűkészletét (például a cirill, a héber, a görög betűkészletet). Szélesebb olvasóközönség számára érthetőbb a latin betűs átírás (amely a kiejtést is megkönnyíti). A megcélzott olvasói kör szokásaihoz alkalmazkodva válasza meg, hogy a nyelv népszerű vagy tudományos átírása mellett dönt. Azoknál a nyelveknél, amelyek a latin alap-betűkészletet használják, ügyeljen az ékezetek és egyéb írásjelek szabatos használatára (például francia vagy lengyel vagy svéd szavaknál).
- Ügyeljen, hogy a még meg nem honosodott idegen szavak helyesírásában ne ejtsünk hibát (ellenőrizze az adott idegen nyelvű helyesírási kézikönyvben, vagy valamilyen szótárban).
- A meg nem honosodott idegen szavakat a magyar ragozás szerint ragozzuk. Ügyeljen rá, hogy ne essék el a halmozott ragozás hibájába! Például a "médium" szó hibás többes számú alakja a "médiák", mivel a "media" már eleve a többes számú alakja a "medium" latin szónak. Mivel a magyar köznyelv mind jobban elfelejti a latin ragozást, ezért kerülje a "média" alakot, érthetőbb a "médiumok" alak.
- Dőlt betűs írással emelheti ki, hogy idegen szó áll a szövegben.

Az idegen szavak és nevek helyesírásáról részletes tájékoztatást kap Laczkó Mártonfi Helyesírásában (Laczkó Mártonfi 2005
: 242-277. old.).