# 8.3. A kérdések előfeltevései A kérdések nem pusztán információ megszerzésére irányulnak, hanem többnyire elő is feltételeznek bizonyos információkat. Egyenes válasz csak olyan kérdésekre adható, melyeknek előfeltevései igazak. "Melyik a miskolci út?" - ezt a kérdést értelmetlen feltenni egy búzatábla közepén, ahol egyáltalán nincsenek utak. Szintén értelmetlen feltenni egy nevadai útelázásnál, ahonnan egyik út sem vezet Miskolcra. A kérdés csak ott válaszolható meg értelmesen, ahol vannak utak, s ezek közül az egyik Miskolcra vezet. Egyes kérdéseknek gyakorlatilag nincsenek előfeltevéseik. "Hány óra van?" - Erre a kérdésre mindig van valamilyen válasz, még ha megkérdezett nem is tudja. A kérdés csak azt előfeltételezi, hogy valahány óra van, és ez az előfeltevés mindig teljesül. Más kérdéseknek ellenben rendkívül sok előfeltevésük van. "Meghalt lánya helyett az elvált feleségére hagyja értékes festményeit, vagy börtönviselt öccsére, netán valamelyik múzeumra?" - A kérdés előfeltevései: (a) értékes festményei vannak, (b) született lánya, (c) a lánya meghalt, (c) nős volt, (d) elvált a feleségétől, (d) van öccse, (e) az illető börtönviselt, (f) van olyan múzeum, amelyre ráhagyhatná a képeket, (g) a feleségen, az öccsön és a múzeumokon kívül nincs más, aki örökösként komolyan szóba jöhet. Ha a kérdés előfeltevése hamis, nem adható rá egyenes válasz. Ilyenkor felhívjuk a kérdező figyelmét arra, hogy az előfeltevés hibás. Megpróbáljuk kitalálni, hogy mi az, ami érdekli, vagyis hogy miért tette fel a kérdést, s ennek alapján közöljük vele a szükséges információkat. "Melyik a miskolci út?" - "Egyik sem. De ha Miskolcra akar eljutni, akkor menjen ezen az úton a második elágazásig, forduljon jobbra, aztán kanyarodjon le Füzesabony felé, s onnan ki van táblázva." Ha valaki egyenes választ ad egy kérdésre, azzal elismeri, hogy annak előfeltevései igazak. "Sikerült a zárthelyid?" - Ha valaki egyszerű nemmel felel e kérdésre, úgy értjük, hogy volt zárthelyi, az illető meg is írta, csak éppen nem sikerült jól. Ha ugyanis a zárthelyi elmaradt, vagy az illető nem írta meg - vagyis a kérdés valamelyik előfeltevése hamis -, akkor ezt kellene válaszként elmondania. Éppen ennek révén definiálható legegyszerűbben a kérdés előfeltevése: a kérdés előfeltevései azon állítások, amelyek mellett a kérdés egyenes megválaszolásával elkötelezzük magunkat.