# SZÁMOK

A számokat lehet betűkkel és számjegyekkel írni.

Értekező prózában, ahol lehet, törekedjék a betűírásra. Leggyakrabban

- Rövid hangalakú számoknál (például: "tízezer", "tízmillió").
- A toldalékos és a névutós számoknál (például: "kéthetenként", "nyolcvanféle").
- Folyamatos szövegben a minősítést kifejező számoknál (például: "második helyezett").
- Ha a számnév összetételben fordul elő (például: "egy-két napig", "hetedhét országon is túl", "tizedannyi", "másodmagával", "nyolcéves", "több száz"),
- Tőszámnévi jelzővel ellátott törtszámneveknél (például: "az út kétharmad része", "negyed négy", "háromnegyed ötre").

Számjegyes írást szokás használni

- Évszázadok jelölésekor (például: "21. század", vagy "XXI. század").
- Keltezésben (például: "2006. január 1.").
- Sorszámneveknél királyok, pápák, rendezvények neve előtt (például: "XVI. Benedek", "II. Rákóczi Ferenc", "X. történészkonferencia").
- Szaknyelvi kifejezésekben (például: "Holmi 10. évfolyam (1998) 12. szám").

Az évszám után pont áll, ha

- nincs grammatikai viszonya az utána következő hónap nevével. Például: "2005. március 10.", "2005 tavaszi-nyári félév", "1999. évi", "1994. őszi" (de: "1994 őszén"), "2005. december végén" (de: "2005 decemberének végén").

Az évszám után nem áll pont, ha

- Birtokviszonyban áll az utána következő szóval (például: "2005 júniusában", "1956 hősei", "1703-1711 szabadságharca", "1989/1990 mozgalmas időszakában"),
- Névutós, névutó-mellékneves szerkezetben fordul elő (például: "1994 előtt", "1989 és 2005 között"),
- Az évszám a mondatban az alany szerepét tölte be (például: "2001 felejthetetlen év volt"),
- Közbevetésként zárójelben vagy gondolatjelek között áll (például: "tavaly (2005) lopták el a televíziómat"),
- Évszámokhoz toldalékok kötőjellel pont nélkül kapcsolódnak (például: "az 1838-as árvíz", "2004-től kezdve").

A számjegyírás történhet arab és római számokkal. Római számot használjon

- az uralkodók nevében (például: "II. János Pál"),
- az események megjelölésében (például: "a II. világháború"),
- szakmai kifejezésekben (például: "Pentium IV."),
- a hónapok jelölésében (ha nem betűvel írja le a hónap nevét, például: "2006. II. 14.").

A számok használatáról részletes tájékoztatást kap Laczkó Mártonfi Helyesírásában (Laczkó Mártonfi 2005
: 409-420. old.)