"Habent sua fata libelli. Jelen munka kiadása a fönti sorok leírása s a kézirat egyidejű leadása óta [1987] előre nem látható okok következtében további csaknem négy évig húzódott. Ez idő alatt sok minden látott napvilágot mind Heideggertől mind Heideggerről. A levonatot átnéztem, és helyenként javítottam. Nagyobb mérvű átdolgozásra nem volt lehetőség - a munka bevezető jellegét tekintve talán szükség sem. A Heidegger-kutatás elmúlt években végbement fejleményeit, a megjelent primér és szekundér irodalom meghatározó részét mindazonáltal ismét csak igyekeztem - főként megint jegyzetekben - jelezni, szóhoz juttatni, ill. vele számot vetni. E másodszori - összességében mintegy három ívnyi bővítés után a jegyzetanyag aránya értelemszerűen tovább növekedett: az érdeklődő olvasónak, aki elsősorban Heidegger gondolkodásáról szeretne átfogó képet kapni, azt javaslom, hogy először csak a szükséges jegyzetekkel kísérje végig a szöveget, a többiekhez pedig - főképp azokhoz, melyek a kitekintést, a további tájékozódást szolgálják - később térjen vissza. […]"