# Bognár László: Kinek?

# Tisztesség Igényesség

Ha közölni akarjuk gondolatainkat, ha nyilvános megszólalásra készülünk, előzetesen mérlegelni kell, kit kívánunk megszólítani, kivel szeretnénk közölni, kihez törekszünk eljuttatni a mondandónkat. Ahhoz, hogy tevékeny szereplői, alakítói vagy kezdeményezői legyünk valamely párbeszédnek, gondolataink megformálásánál kezdettől fogva figyelembe kell venni a megcélzott olvasókat, s munkánk során sosem szabad őt szem elől téveszteni.

Más olvasói igénnyel tekint írásunkra a munkatárs, akivel régóta együtt dolgozunk. Mással az, aki szintén szakmaibeli, de más (esetleg éppen a vetélytárs) műhelyhez vagy iskolához tartozik. Mással azok, akik a miénktől különböző szakterülettel foglalkoznak, ám munkájukhoz adalékot nyújthatnak saját eredményeink, tapasztalataink, kérdéseink. Mással azok, akiket a műveltségszerzés, a tájékozódás igénye vezet. Mással azok, akiket a jól értesültség vagy esetleg a megszokás. Mással azok, akiket tanulmányaik irányítanak az írásunkhoz. Mással azok, akik bírálni, minősíteni hivatottak az írásunkat.

Több vonatkozásban is érinti gondolataink megfogalmazását az olvasói szemszög!