# 1.3.3.1. Konfrontációs szabályok A konfrontációs szabályok arra vonatkoznak, hogy világossá kell tenni a vita tárgyát, valamint az álláspontokat, más szóval azt, hogy milyen problémát kívánunk megoldani, és mit tartalmaznak a megoldási javaslatok. [specker]. Ebben a szakaszban, miután felismerték, hogy véleményük különbözik: A feleknek meg kell egyezniük a vita tárgyában. Az álláspontokat és az elfogadott állításokat - az elkötelezettségeket - világossá kell tenni. A racionális vita tárgya, azaz az álláspontok konfliktusa, a legegyszerűbb esetben egy eldöntendő kérdéssel adható meg, amelyre az egyik fél igennel, a másik pedig nemmel válaszol. Ezzel ekvivalens: az egyik fél álláspontja az, hogy p, míg a másiké, hogy nem-p, vagyis az egyik fél állítja, a másik pedig tagadja, hogy p. Megengedhetőnek tartja az eutanáziát? Az egyik fél álláspontját az igen, a másikét a nem válasz határozza meg. Nem mindig ilyen egyszerű meghatározni az álláspontok közötti konfliktust. Részint azért mert a konfliktus tisztázása maga is része - sőt bizonyos mértékben eredménye - a vitának. Előző példánknál maradva, valószínű, hogy mindkét fél álláspontja további finomítást igényel, melyet részben a másik oldalon felmerült érvek kényszerítenek ki. Feltehetően a felek korlátozni fogják, hogy mikor, milyen egyéb feltételek fennállása esetén tartják megengedhetőnek, illetve megengedhetetlennek az eutanáziát, és ki fog derülni, hogy egyik fél sem tartja teljesen kizártnak, illetve korlátlanul megengedhetőnek.