A gondolatmenet egyes állomásait kérdések jelzik.

"[M]i léphet az elmaradt katarzis helyébe[?] [V]ajon e tekintetben ugyanaz-e vagy különbözik a zsidó és a nem-zsidó származású magyarok tennivalója[?]" (8. old.)

"Ha napjainkban nincs magyar zsidó kollektívum, mi az értelme és a jelentése a 'zsidó' kategóriának? Mit jelent és mit jelöl ez a szó, s mi minden következik ebből a jelentésből? Lehetséges-e (ismét csak itt és most) a magyar zsidóság szerepének és tragédiájának külön zsidó értelmezése? Van-e magyar-zsidó sorsközösség, s ha nincs, mik a feltételei létrejöttének? Végül pedig: lehet-e külön szerepe a zsidó tudatnak a magyar történelem újragondolásában?" (9. old.)

"Kérdés tehát: erkölcsi kötelesség-e, hogy ki-ki számon tartsa zsidó származását, s hogy e származás tudatában zsidónak vallja magát? Másképpen szólva: ahogyan teljesen elfogadhatatlan, hogy valaki magyar zsidó létére megtagadja magyarságát, ugyanúgy elfogadhatatlan-e a zsidóság megtagadása? […] Elítélendő-e, ha valaki nem kívánja számon tartani származását, akár azért, mert nem tartja lényegesnek, akár azért, mert puszta tehernek érzi, és meg akar szabadulni tőle? Továbbá: elítélendő-e, ha valaki, félve a várható megbélyegzéstől, származását letagadja, vagy legalábbis nem hangoztatja, és ennek értelmében nem is tekinti magát zsidónak?" (21. sk. old.)

"[…] egyáltalán tekinthető-e zsidónak az, el lehet-e várni attól, hogy zsidónak tekintse magát, aki (s a túlélők gyerekei között sok ilyen van, valószínűleg a többségük ilyen) nem származásának tudatában nevelkedett, nem készülhetett föl az ezzel járó konfliktusokra és lelki teherre, másrészt nem meríthetett erőt a hagyományból sem, a távolabbi múlt megrendítő történeteiből vagy őseinek védelmet adó észjárásából és példaadó tetteik emlékezetéből, mert hallgatás fedi a történeteket, az észjárást és a tetteket - tekinthető-e zsidónak az, el lehet-e várni, hogy zsidónak tekintse magát, attól, akinek legfogékonyabb évei alatt meg sem fordult a fejében, hogy ő zsidó, majd egyik pillanatról a másikra 'felvilágosítják' származásáról, vagy 'rájön' származására, vagyis váratlanul rázuhan egy olyan teher, amelyhez egész addigi neveltetése szerint semmi köze - elképzelhető-e, hogy egy ilyen embernek (akár felnőtt, akár - mint rendszerint - még gyerek)egyik pillanatról a másikra zsidó tudata lesz, hogy zsidó tudata utólag maradéktalanul (ugyanakkor különösebb kompenzálás nélkül) kialakul, és szerves része lesz tudata egészének?!" (24. sk. old.)

"Kérdés azonban: levontam-e a zsidó tudat elhalványodásának minden erkölcsi konzekvenciáját?" (30. old.)

Folytassa tovább önállóan a kérdések keresését!