Ez a következtetés semmiféle statisztikai adatból nem vonható le. Amiről szó van, nem operacionalizálható. Az első gond, hogy a korrupció és a becsületes emberek fellépése kifejezés egyaránt homályos. Korrupciónak minősül-e például a hálapénz, vagy borravaló? Mi minősül fellépésnek a korrupció ellen? Fellépésnek minősül-e egy leleplező újságcikk, vagy ha valaki elutasítja, hogy megvesztegessék? És ha megállapodtunk abban, hogy mi minősül fellépésnek, akkor is kérdés, hogy mikor mondhatjuk, hogy "az emberek" felléptek a visszásságok ellen. A második gond az, hogy a korrupció mértéke nem operacionalizálható. A korrupciós aktusok, természetükből adódóan, nem a nyilvánosság előtt zajlanak. Erre vonatkozóan csak nagyon közvetett és bizonytalan becsléseket lehet tenni. De ha minden korrupciós aktust azonosítani is tudnánk, akkor is kérdés, hogy az egyes korrupciós aktusok hogyan gyúrhatók egyben egyetlen mértékbe. Melyiknek van nagyobb súlya: annak, hogy egy vállalkozó megvesztegeti az illetékes önkormányzati képviselőt, vagy annak, hogy a gyorshajtó megvesztegeti a rendőrt? Ez a harmadik gond: ha sikerülne is kihoznunk egy számot, annak gyakorlatilag nem lenne jelentése. És ezzel még nincs vége.