# 1.3.3.4. A záró szakasz szabályai Mint említettük a záró szakaszban a vita eredménye fogalmazódik meg. De mindez hogyan lehetséges? A korábban vázolt pragmatikai modell segítségével talán megválaszolható a kérdés. Közös álláspont (amely lehet valamelyik korábbi álláspont, de lehet egy teljesen más álláspont, mint a két kiindulási) úgy jöhet létre, ha az egyik fél megfogalmaz egy lehetséges konklúziót, és elköteleződik mellette. A másik fél egy másik beszédaktussal pedig jóváhagyja azt - esetleg módosított javaslatot vezet elő, és felszólítja az első felet, hogy nyilatkozzon, elfogadja-e az adott kijelentést közös véleményként. Ha nincs egyetértés - vagyis akármilyen közösen elfogadott álláspont - akkor a véleménykülönbség feloldása nem történt meg. Természetesen mindehhez a beszédaktusok sikerfeltételeinek teljesülnie kell - és, éppen ezért, gyakran a veszekedés során kierőszakolt, vagy erőszakkal kizsarolt álláspont mellett nincs valódi elköteleződés.