Kommentár: A tudományos viták is sokfélék lehetnek. Marcelo Dascal három típust különít el. A megbeszélés (discussion) jól körülírt téma vagy probléma megoldását kísérli meg: a cél valamilyen hiba kiküszöbölése. A polémikus vita (dispute) a tudományos módszerek vagy preferenciák olyan különbségéből származik, amelyek lehetetlenné teszik a közös megoldást. A résztvevők eltérően vélekednek arról, hogy mely pontok megváltoztatásával oldható meg a vita: az ilyen jellegű helyzetekben az ellentétek nem oldhatók fel az álláspontok összemérhetetlensége folytán ("paradigmatikusak" az ellentétek). Köztes helyet foglal el a kontroverzia (controversy), ahol leggyakrabban egy jól körülírható probléma kapcsán a vita továbbterjed jóval nagyobb horderejű kérdésekre is, beleértve a probléma kialakulásának okát és megoldásának módját. A sokrétű vita túlmutat az eredeti kérdés megválaszolásán, de a különbségek nem akkorák, hogy az álláspontok megmerevedjenek és a résztvevők makacsul a maguk igazát hajtogassák. Általában a tudományos életben a kontroverzia-jellegű viták a legtermékenyebbek, és nagyban elő tudják mozdítani a kérdéses tudásterület fejlődését.